Oficialusis leidinys 304 E , 01/12/2005 p. 0405 - 0407



P6_TA(2005)0057 Togas Europos Parlamento rezoliucija dėl Togo Europos Parlamentas, - atsižvelgdamas į 2005 m. vasario 9 d. Europos Sąjungos vardu ES pirmininkavusios valstybės padarytą pareiškimą dėl politinės situacijos Toge po prezidento Eyadema mirties, - atsižvelgdamas į 2005 m. vasario 8 d. AKR ir ES jungtinės parlamentinės asamblėjos pirmininkų pareiškimą dėl prezidento Eyadema mirties 2005 m. vasario 5 d. ir po jos sekusių įvykių Toge, - atsižvelgdamas į Vakarų Afrikos valstybių ekonominės bendrijos (ECOWAS), Afrikos Sąjungos ir daugelio Afrikos valstybių vadovų deklaracijas dėl situacijos Toge, - atsižvelgdamas į Tarptautinės Frankofonijos organizacijos deklaraciją, - atsižvelgdamas į Afrikos žmogaus ir tautų teisių chartiją, - atsižvelgdamas į Togo Konstitucijos 65 straipsnį, kuriuo nustatoma, kad "dėl prezidento mirties postui likus tuščiam, prezidento pareigas turi laikinai eiti Nacionalinės Asamblėjos pirmininkas", - atsižvelgdamas į Konstitucijos 76 straipsnį, kuriuo nustatoma, kad "vyriausybės nario postas yra nesuderinamas su pareigų vykdymų parlamente", - atsižvelgdamas į Konstitucijos 144 straipsnį, kuriame numatyta, kad "pereinamuoju laikotarpiu negalima pradėti arba tęsti peržiūrėjimo procedūros", - atsižvelgdamas į Darbo tvarkos taisyklių 115 straipsnio 5 dalį, A. kadangi 2005 m. vasario 5 d. p. 38 prezidentavimo metų netikėtai mirus prezidentui Gnassingbe Eyadema ginkluotosios Togo pajėgos paskyrė prezidentu jo 39-erių metų sūnų Faure Gnassingbe, B. kadangi remiantis šalies Konstitucija, valdžia turėjo pereiti Fambare Ouattara Natchaba, Togo Nacionalinės Asamblėjos pirmininkui, kuris būtų buvęs įpareigotas per 60 dienų surengti prezidento rinkimus, C. kadangi 2005 m. vasario 6 d. buvo skubiai sušaukta Togo Nacionalinė Asamblėja, kurioje dominuoja Eyademo partija, Togo liaudies sueiga (RPT), kad būtų retroaktyviai įteisintas Gnassingbe valdžios užgrobimas ir pakeista šalies Konstitucija, suteikiant Gnassingbe galimybę likti valdžioje ateinančius trejus metus, užbaigiant tėvo pradėtą kadenciją, D. kadangi, nežiūrint to, kad Asamblėja atkūrė buvusią Konstituciją, galiojusią prieš jo tėvo mirtį, Faure Gnassingbe vis dar neatsiliepė į tarptautinius reikalavimus atsistatydinti, kad laikinasis prezidentas per 60 dienų galėtų surengti prezidento rinkimus, kaip to reikalauja Konstitucija, E. kadangi Europos Sąjunga nepripažins galiojančiais jokių neteisėto, ginkluotu būdu valdžią užėmusio prezidento valdžios surengtų rinkimų, F. kadangi 2005 m. vasario 9 d. Niamėjuje (Nigeryje) susitikę ECOWAS valstybių vadovai griežtai pasmerkė karinę intervenciją, kaip valstybinį perversmą, kurio metu Faure Gnassingbe buvo paskirtas prezidentu, pasmerkė po to sekusias Nacionalinės Asamblėjos manipuliacijas konstitucija ir pareikalavo Togo valdžios institucijų atkurti senąją Konstituciją, kad per du mėnesius būtų galima surengti prezidento rinkimus, antraip grės sankcijos, G. atsižvelgdamas į Afrikos Sąjungos Komisijos pirmininko Alpha Oumar Konare pareiškimus, pagal kuriuos "Afrikos Sąjunga negali pritarti valdžios perėmimui jėga", H. kadangi Tarptautinė Frankofonijos organizacija taip pat griežtai pasmerkė valstybinį perversmą ir nusprendė sustabdyti Togo dalyvavimą visuose jos organuose ir nutraukti su juo daugiašalį bendradarbiavimą, išskyrus tas programas, kurios yra tiesiogiai naudingos civiliams gyventojams ir gali padėti atstatyti demokratiją, I. kadangi EB bendradarbiavimas su Togu yra sustabdytas nuo 1993 m., 1. smerkia karinę intervenciją kaip valstybinį perversmą, per kurį Faure Gnassingbe užėmė prezidento postą vietoj Nacionalinės Asamblėjos pirmininko Fambare Ouattara Natchaba; 2. ragina Faure Gnassingbe nedelsiant atsistatydinti; 3. pažymi, kad Konstitucija buvo peržiūrėta 2005 m. vasario 21 d., bet pabrėžia, kad grįžti prie konstitucinės tvarkos galima tik tuo atveju, jei Fambare Ouattara Natchaba, Nacionalinės Asamblėjos pirmininkas, bus paskirtas laikinai eiti prezidento pareigas, ir bus organizuoti rinkimai, kaip to reikalauja Togo Konstitucija; 4. sveikina ECOWAS sankcijas prieš Togą, kurių buvo imtasi p. 10 dienų bevaisių pastangų tarpininkauti - Togo pašalinimą iš ECOWAS, ambasadorių atšaukimą, uždraudimą prekiauti ginklais ir sustabdytą vizų išdavimą; 5. sveikina panašius Jungtinių Tautų, Afrikos Sąjungos ir Tarptautinės Frankofonijos organizacijos pareiškimus ir sprendimus; 6. ragina Nacionalinę Togo Asamblėją ir kitas valdžios institucijas imtis neatidėliotinų priemonių ištaisyti padėtį ir užtikrinti, kad, remiantis Konstitucija, per du ateinančius mėnesius bus surengti laisvi ir teisingi rinkimai, kuriuos stebės tarptautiniai stebėtojai; 7. dar kartą patvirtina esąs įsitikinęs, kad norint grįžti prie konstitucinio teisėtumo, būtina atnaujinti Togo politinių jėgų dialogą ir bendru sutarimu peržiūrėti rinkimų kodeksą, kad būtų galima rengti laisvus, skaidrius ir demokratinius rinkimus; 8. smerkia sprendimą dviems mėnesiams uždrausti visas viešas demonstracijas, uždaryti 8 privačias televizijos ir radijo stotis ir perdėtą armijos spaudimą nepriklausomai žiniasklaidai, žurnalistų perspėjimą; ragina Togo ginkluotąsias pajėgas likti kareivinėse ir susilaikyti nuo veiksmų, kurie galėtų paskatinti tolesnius neramumus; 9. ragina garantuoti teisę rengti taikias demonstracijas ir politines kampanijas, teisti ir nubausti tuos, kurie atsakingi už žudymus ir protestavusiųjų prieš valstybinį perversmą žmogaus teisių pažeidinėjimą; 10. primena, kad valdžią neteisėtai užėmusios Togo valdžios institucijos privalo prisiimti atsakomybę už bet kokius išpuolius, sukėlusius grėsmę civilių žmonių saugumui, labiausiai nukreiptus prieš opozicines politines partijas, žmogaus teisių gynėjus ir žurnalistus; 11. ragina Komisiją neatnaujinti derybų siekiant palaipsniško bendradarbiavimo atnaujinimo tol, kol nebus surengti laisvi ir skaidrūs prezidento ir parlamento rinkimai; 12. ragina Komisiją pasiūlyti tikslines sankcijas prieš tuos, kurie atsakingi už valstybinį perversmą; 13. paveda Pirmininkui pateikti šią rezoliuciją Tarybai, Komisijai, JT Generaliniam Sekretoriui, Afrikos Sąjungai, ECOWAS, AKR ir ES jungtinės parlamentinės asamblėjos pirmininkams, Togo Prezidentui, Nacionalinei Asamblėjai ir vyriausybei. --------------------------------------------------